የኢትዮጵያና ደቡብ ኮሪያ ዩኒቨርስቲዎች በምርምርና ስርፀት ዘርፍ በጋራ ለመስራት ስምምነት ተፈራረሙ
 – የኢትዮጵያና ደቡብ ኮሪያ ዩኒቨርስቲዎች በምርምርና ስርፀት ዘርፍ በትብብር መስራት የሚያስችላቸውን የጋራ መግባቢያ ስምምነት ሰነድ ተፈራረሙ።ስምምነቱ የተፈረመው በአዲስ አበባ ዩኒቨርስቲ ቴክኖሎጂ ኢንስቲትዩትና በኮሪያው ሀንዶንግ ግሎባል ዩኒቨርስቲዎች መካከል ነው፡፡የሁለቱ አገራት ምክትል ጠቅላይ ሚኒስትሮች በተገኙበት በምክትል ጠቅላይ ሚኒስትር ደመቀ መኮንን ጽሕፈት ቤት በሁለቱ ዩኒቨርስቲዎች መካከል የተፈረመው ስምምነትም በመምህራን፣ ተማሪዎችና ምርምር ልውውጥ ከማድረግ ባለፈ የጋራ ዲግሪ ፕሮግራሞችን መስራት የሚያስችል ነው።በአገሪቱ ምክትል ጠቅላይ ሚኒስትርና የትምህርት ሚኒስትር ዋንግ ው ዬን የተመራ የልዑካን ቡድን ያነጋገሩት ምክትል ጠቅላይ ሚኒስትር ደመቀ መኮንን እንዳሉት ሁለቱ አገራት ያላቸውን የቆየ ወዳጅነት በምርምረና ስርፀት መስክም አጠናክረው መቀጠል አለባቸው።የአገሪቱ ምሁራን በኢትዮጵያ በህዋ ሳይንስ ዘርፍ እያበረከቱት ላለው አስተዋጽኦ ምስጋና ያቀረቡት ምክትል ጠቅላይ ሚኒስትሩ አገሪቱ የጀመረችውን ፈጣን እድገት በዘላቂነት ለማስቀጠል ከእድገቷ ጋር የተቆራኙ የምርምር ስራዎችን ለመስራት ትኩረት ትሰጣለች።አገሪቱ የሚያስፈልጓትን የምርምር መስኮች መለየቷን አስታውሰው ለስኬታማነቱም ኮሪያ ድጋፍ እንድታደርግ ጠይቀዋል።በንግድና ኢንቨስትመንት መስኮችም ያላቸውን ትብብር ማሳደግ አለባቸው።ደቡብ ኮሪያ ለደረሰችበት እድገት የምርምር ዘርፉ ሚና አለው ያሉት ምክትል ጠቅላይ ሚኒስትሩ ኢትዮጵያም ልምድ መጋራት ትፈልጋለች ብለዋል።የኮሪያ ምክትል ጠቅላይ ሚኒስትርና ትምህርት ሚኒስትር ዋንግ ው ዬን በበኩላቸው አገራቸው ለኢትዮጵያውያን የምትሰጠውን ነፃ የሙያ ትምህርት እድል ለመጨመር ፈቃደኛ መሆኗን አረጋግጠዋል።ኢትዮጵያ በኮሪያ የእርስ በርስ ጦርነት ወቅት የተጫወተችውን የሰላም አስከባሪነት ሚና አስታውሰው የአገራቸውን የእድገት ተሞክሮ ለማካፈል ዝግጁ ናት ማለታቸውን ውይይቱን የተከታተሉት በውጭ ጉዳይ ሚኒስቴር የእስያና ኦሽኒያ ጉዳዮች ዳይሬክተር ጄነራል ገነት ተሾመ ተናግረዋል።አዲስ አበባ ዩኒቨርሲቲ ቴክኖሎጂ ኢንስቲትዩትን በመወከል ስምምነቱን የፈረሙት የኢንስቲትዩቱ ምክትል የሳይንስ ዳይሬክተር ዶክተር ብርሃኑ አሰፋ ሲሆኑ የሀንዶንግ ግሎባል ዩኒቨርስቲን ወክለው የፈረሙት ደግሞ ፕሮፌሰር አን ጂንዎን ናቸው።በፊርማ ስነ ስርዓቱ ላይም ከሁለቱ ዩኒቨርስቲዎች የተውጣጡ ምሁራንና ዲፕሎማቶች ተገኝተዋል። (ኢዜአ) 